
Republika Hrvatska
Općinski sud u Osijeku
Europska avenija 7
31000  OSIJEK



U     I M E     R E P U B L I K E    H R V A T S K E 

R J E Š E N J E 


Općinski sud u Osijeku po sucu Dalmoslavi Grgić kao sucu pojedinu, u pravnoj stvari predlagatelja – dužnika Hrvoje Delaša iz Čepina, Ivanščice 14, OIB: 09818836395, radi stečaja potrošača, dana 14. svibnja 2019. godine 


r i j e š i o    j e

I/ O d b i j a    s e      prijedlog predlagatelja – potrošača Hrvoja Delaša za otvaranje postupka stečaja potrošača kao neosnovan.

II/ Potrošač se oslobađa svojih financijskih obveza prema FINI u iznosu 609,00 kn (šestodevetkuna).


Obrazloženje


Predlagatelj je podnio ovome sudu dana 23. siječnja 2019. godine zahtjev za otvaranje postupka stečaja potrošača prilažući uz podnesak potvrdu FINE od 23. siječnja 2019. godine, popis imovine i obveza od 20. prosinca 2018. godine, plan ispunjenja obveza od 20. prosinca 2018. godine i izvješće Croatia osiguranja d.d. od 14. prosinca 2018. godine. 

Na pripremnom ročištu predlagatelj – potrošač ostao je kod svog prijedloga, dok je vjerovnik FINA izjavila da otpušta potrošaču dug u cijelosti. Vjerovnik Croatia osiguranje d.d. svojim se podneskom od 1. ožujka 2019. godine očitovao da ne prihvaća predloženi plan ispunjenja obveza potrošača. 

U dokaznom postupku sud je izvršio uvid i pročitao podnesak potvrdu FINE od 23. siječnja 2019. godine, popis imovine i obveza od 20. prosinca 2018. godine, plan ispunjenja obveza od 20. prosinca 2018. godine i izvješće Croatia osiguranja d.d. od 14. prosinca 2018. godine, podnesak Croatia osiguranja d.d. od 1. ožujka 2019. godine, podnesak FINE od 20. ožujka 2019. godine i saslušao potrošača. 
Prisutni nisu imali primjedbi na ovako provedeni postupak.

U svom iskazu predlagatelj – potrošač Hrvoje Delaš naveo je da živi s roditeljima, suprugom i maloljetnim djetetom u dobi od 7 godina. Supruga je na održavanju trudnoće, a inače radi u Dalmatu i ostvaruje minimalnu plaću, u istoj tvrtci je  zaposlen i on na pola radnog vremena. Primanja su mu u visini 1.300,00 kn od čega 300,00 kn odlazi za Croatiu. Nema mogućnosti dodatnog zaposlenja, po struci je dizajner odjeće. U vlasništvu niti on, niti supruga nemaju nikakve imovine, niti nekretnina, niti pokretnina veće vrijednosti, dionica i sl. Troškove stanovanja snose njegovi roditelji, u čijoj obiteljskoj kući žive. Unazad tri godine nije ništa naslijedio ili dobio na darovanje da bi s tim mogao raspolagati, a niti je s istim raspolagao.

Iz popisa imovine i obveza, kao i plana ispunjenja obveza razvidno je da potrošač ima dugovanja prema Croatia osiguranju d.d. u visini 67.006,88 kn, za istog predlaže plan ispunjenja od 10% jednokratnom uplatom bez označenog roka, prema Zagrebačkoj banci d.d. ima dugovanja iz predmeta ovrhe i to Ovrv-5252/16 od 12.071,55 kn, iz Ovrv-3321/17 u visini 3.457,08 kn te Ovrv-3322/17 u visini 6.539,15 kn, za što sve predlaže isplatu u visini 10%, a prema vjerovniku FINI imao je dugovanja u visini 609,00 kn i predložio isplatu u visini 10% tj. umanjenje svih obveza prema vjerovnicima u visini 90%, s tim da nigdje nije naveo rok ispunjenja. 

Iskaz predlagatelja – potrošača sud smatra iskrenim. 

Materijalne dokaze sud je prihvatio.    
 
Za mogućnost otvaranja stečaja potrošača nužno je da potrošač planira ispuniti 25% ili veći dio od ukupnog iznosa svojih obveza, što isti nije učinio već predložio ispunjenje od svega 10% bez naznačavanja roka, a većinski vjerovnik Croatia osiguranje d.d. nije pristao na plan ispunjenja, niti je potrošač svoj plan izmijenio i stoga nisu ispunjeni uvjeti za otvaranjem stečaja potrošača shodno članku 52. a Zakona o stečaju potrošača (Narodne Novine 100/15 i 67/18) i stoga je prijedlog kao neosnovan odbijen. 

Obzirom da je vjerovnik FINA pristala na otpust svojih potraživanja, odlučeno je kao pod II/ izreke rješenja. 

U Osijeku,  14. svibnja 2019. godine 

								Sudac
								Dalmoslava Grgić,v.r.   

POUKA O PRAVNOM LIJEKU:

Protiv ovog rješenja nezadovoljna stranka ima pravo žalbe u roku 15 dana, od dana primitka istog. Žalba se podnosi u tri istovjetna primjerka, putem ovoga suda, nadležnom županijskom sudu. 
 
Dostaviti: 

1. predlagatelju – potrošaču 
2. vjerovnicima 
- CROATIA OSIGURANJE d.d. Zagreb
- ZAGREBAČKA BANKA d.d. Zagreb
- FINA ZAGREB
- ODO OSIJEK

NAKON PRAVOMOĆNOSTI 

Ministarstvu pravosuđa Republike Hrvatske


				             	 Za točnost otpravka-ovlašteni službenik
								Ranka Đukić 
